Xander Bylsma gevonnisXander Bylsma gedurende vandag se hofverskyning. (Foto: Tania Heyns/Maroela Media) Die veroordeelde moordenaar Xander Bylsma (21) is Vrydag tot twee keer lewenslank gevonnis vir die moord op sy voormalige vriendin, Sharnelle Hough, en haar boesemvriendin, Marna Engelbrecht. Regter Ronald Hendricks het die moord op Hough en Engelbrecht vanoggend in die hooggeregshof in Mmabatho in Noordwes as ’n dubbelmoord en geslagsgebaseerde geweld bestempel. “Wat hierdie moorde grusaam maak, is die feit dat dit twee jong meisies was. Jou dade was skandelik en afstootlik. Jy het géén respek [vir die meisies] getoon nie.” Hendricks het gedurende vonnisoplegging daarop gewys dat die samelewing ’n herhaalde oproep teen geslagsgebaseerde geweld doen. “Die enigste manier om geslagsgebaseerde geweld stop te sit, is om strenger vonnisse op te lê. “Die vlak van gewelddadige misdade in hierdie land is kommerwekkend en ’n bedreiging vir ons demokrasie. ’n Lewe het te goedkoop geword in ons samelewing. Die brutaliteit van dié moorde kan nié geïgnoreer word nie. Jy móés geweet het wat jy doen,” het Hendricks verder gesê. ‘n Foto van Marna Engelbrecht in die hof vandag. (Foto: Tania Heyns/Maroela Media) Hough (17) en Engelbrecht (16) is gedurende die nag van 25 en 26 Mei 2018 in die hoërskoolkoshuis op Stella vermoor. Hough se liggaam is die oggend van 26 Mei aangetref waar sy met ’n tou om die nek aan ’n trapreling gehang het. Engelbrecht se liggaam is in ’n badkamer met ’n handsaklus om haar nek aangetref. Maroela Media het vroeër berig Hendricks het in sy uitspraak in Februarie bevind dat Hough se moord haarfyn beplan was. Hy het egter nie beplan om Marna die betrokke aand te vermoor nie. “Marna was jou kleinniggie. Jy was veronderstel om haar te beskerm en lief te hê. Jy het egter versuim om dit te doen. Onskuldige mense word gereeld seergemaak deur mense wat veronderstel is om hul ondersteuningstelsel te wees.” Ronnie Hough, Sharnelle se pa, het ná die vonnisoplegging gesê die familie is tevrede met die vonnis. “Nie dat dit iets verander nie, maar dit is wat ons verwag het, wat ons wou gehad het.” Monté Bylsma, Xander se pa, wou nie vanoggend kommentaar lewer nie. Xander is ook vanoggend onbevoeg verklaar om ’n vuurwapen te besit.